Rhodespark-aanval: Verdagte te siek om verhoor te wordRhodespark in Kensington, Johannesburg (Foto: ttruluck, panoramio.com) Die verhoor van die drie mans wat daarvan beskuldig word dat hulle deel was van ŉ bende wat twee paartjies verlede jaar in Rhodespark in Kensington in Johannesburg aangeval het, kon nie Maandag hervat word nie aangesien een van die beskuldigdes te siek is. In die hooggeregshof, wat in Palm Ridge sit, is getuig dat een van die verdagtes kla van borspyne wat sy asemhaling beïnvloed. Adv. Robert Xaba, regsverteenwoordiger vir die sieklike Edmore Ndlovu (23), het gesê die beskuldigde het hom Maandagoggend meegedeel dat hy nie goed voel nie. Xaba het gesê sy kliënt het griepsimptome en het uitstel gevra sodat Ndlovu mediese behandeling kan ontvang. Ndlovu het gebukkend in die beskuldigdebank gesit, tussen sy twee medebeskuldigdes, Thabo Nkala (25) en Mduduzi Lawrence Mathibela (32). Dit het voorgekom asof hy sukkel om asem te haal. Regter Papi Masopa het beveel dat Ndlovu dadelik na ŉ hospitaal geneem word. Die saak is tot Dinsdag uitgestel. Die drie staan tereg op aanklagte van moord, verkragting en roof met verswarende omstandighede. Hulle het vroeër skuld op al die aanklagte ontken. Maroela Media het vroeër berig twee paartjies het op 17 Oktober 2015 in Rhodespark gestap toe hulle deur ŉ groep van 12 mans voorgekeer is. Die verdagtes het die mans glo vasgebind en in die dam gegooi terwyl hulle een van die vroue verkrag het. Die ander vrou is glo seksueel aangerand voordat sy daarin kon slaag om te vlug. Albei mans het verdrink. Lees alle vorige berigte oor die Rhodespark-aanval op Maroela Media.